Peter Skaarup (DF), 2008-11-21:
Jamen som det allerede er fremgået her under debatten, var vi dybt oprørte forleden, søndag, hvor det kom frem, at en tuneser, der af Politiets Efterretningstjeneste ønskes udvist, stadig væk - efter at han jo i sin tid blev anholdt - opholder sig tæt ved Kurt Westergaards hjem, som han har truet, og som han sammen med andre har haft planer om at myrde.
Det var vi dybt oprørte over, og derfor sagde vi til regeringen: Det duer simpelt hen ikke, vi er nødt til at få gjort noget hurtigt.
Det er så bl.a. resultatet af det, vi står med i Folketingssalen i dag.
Så vi er tilfredse med, at der bliver handlet hurtigt, vi er egentlig også tilfredse med, at der trods alt er givet en rimelig frist til høring i forbindelse med det her forslag.
Der er givet mere tid, end der nu og da bliver givet i Folketinget i forbindelse med forslag, der haster.
Vi synes, det er vigtigt, at man handler hurtigt, og det er vores klare opfordring i forbindelse med det her.
Det ændrer selvfølgelig ikke ved - som svar til dem, der har spurgt om det - at man kigger på de indvendinger, der er, i forbindelse med udvalgsarbejdet.
Ministeren har i dag nævnt, at der kan komme ting, vi må kigge på, og selvfølgelig gør vi det.
Men det ændrer ikke ved, at vi fastholder, at det her forslag skal vedtages.
Der er flertal for det, regeringen og Dansk Folkeparti ønsker det, Socialdemokraterne og de øvrige partier kan vi ikke rigtig blive kloge på.
Socialdemokraterne har så det forklaringsproblem, synes jeg, som det blev anskueliggjort lige før, at man altså ønsker at gøre noget, men man kan ikke i Folketingssalen i dag meddele, om man vil sige ja eller nej til forslaget.
Det virker ikke særlig troværdigt, det virker ikke, som om man er særlig fast i kødet, og det er i og for sig ærgerligt, at det står uklart, at der er tvivl, og at der er usikkerhed og utryghed omkring, hvor landets næststørste parti står henne i det spørgsmål.
Men det er der åbenbart, og så er det det.
Vi har i forbindelse med behandlingen diskuteret regeringens forslag på flere forskellige leder og kanter.
Som vi ser det, er et af problemerne ved den eksisterende ordning, at man har indført en meldepligt, som ikke er blevet overholdt.
Der skal selvfølgelig være nogle klare konsekvenser af, at man ikke overholder den meldepligt.
Vi har så heldigvis fået det diskuteret med regeringen, og nu sker der en opstramning.
Vi har i forbindelse med forslaget nu fået fastslået, at hvor det før kunne betyde, at man i princippet kunne komme 4 måneder i fængsel, hvis man misligholdt meldepligten, så har vi nu fået gennemført, at man kan komme 1 år i fængsel.
Det har altså en klar konsekvens, og det vil medføre en klar konsekvens, når man har en strafferamme på 1 års fængsel, at man ikke overholder den meldepligt, der er.
Meldepligten foregår så på den måde, at man skal tage ophold i Center Sandholm, hvis man vurderes til at være en af dem, der skal det.
Og det er set med vores øjne helt klart, at den pågældende omdiskuterede tuneser vil være det.
Man skal bo der, man skal melde sig hver dag, og der vil i øvrigt blive foretaget forskellige foranstaltninger, hvad der allerede er gjort, i forhold til en overvågning af den pågældende, så vi har sikkerhed for, at tegneren, Kurt Westergaard, der egentlig bare benytter sig af sin grundlovssikrede ytringsfrihed og tegner tegninger, ikke lider overlast.
Det er essensen af det her forslag.
På den måde er det et meget enkelt og simpelt forslag, som jeg ikke forstår den store opstandelse over her i Folketinget.
Den tanke, man så kan få, er selvfølgelig, at de partier, der er modstandere af en stram udlændingepolitik, en kontant reaktion over for terrorisme i Danmark, som desværre også er nået til vores land, er nøjagtig de samme partier, der er uha så bekymrede over, at det her går for stærkt.
Det er nærmest en bekymringsindustri, man ser op til behandlingen af det her forslag.
Det er jo ikke ukendt, at de partier, der har den slags bekymringer, faktisk er de samme partier, som næsten altid ender med at være imod indgreb over for terrorister, være imod terrorpakker, være imod de initiativer, vi er nødt til at tage, fordi der altså er nogle, som har et fuldstændig forskruet tankesæt og vil de værdier, vi kender i Danmark, til livs, og som ikke kan lade en tegner være i fred - en tegner, som egentlig bare tegner nogle humoristiske tegninger.
Det er essensen i det her.
Det, der så er meget bekymrende, synes jeg, er, at landets næststørste parti også er i tvivl.
Det er kommet frem i aviserne i dag, at man vil have undersøgelser af terrorpakker.
Det er ikke længere sikkert, at man står ved den holdning, vi har til terror i Danmark efter terrorangrebene i USA.
Så hvis der er noget, man skal være bekymret for og i tvivl om, så er det, hvor Socialdemokraterne står.
Men vi er ikke i tvivl i Dansk Folkeparti.